Poštovani roditelji,

obraćamo vam se nakon dva tjedna nastave na daljinu kako bismo nastavili suradnju i informirali vas o onome što smatramo važnim za uspješan nastavak rada u našoj virtualnoj školi.

Ovo je nova situacija za svih na koju se nismo mogli pripremiti. Stoga i mi učimo u hodu. Uočili smo kako aktivnosti u našim virtualnim učionicama traju cijeli dan, što nije dobro. Djeca trebaju dnevni raspored i ritam, vrijeme za nastavu i učenje, ali i vrijeme za odmor, razonodu, zabavu.

U skladu s preporukama za organizaciju radnog dana učenika koje je uputilo Ministarstvo znanosti i obrazovanja dogovorili smo sljedeće:

1. Nastava se za sve učenike odvija u JUTARNJOJ SMJENI prema postojećem rasporedu od 09.00 do 13.00 sati.
2. Svi zadatci za taj dan objavljuju se u predmetnim kanalima do 09.00 sati ujutro.
3. Svako jutro se kao i do sada učenici prijavljuju u predmetne kanale, najkasnije do 13.00 sati, kako bi učitelji mogli evidentirati njihovu prisutnost.
4. Tijekom nastave od 09.00 do 13.00 sati, učenici obavljaju školske aktivnosti za taj dan. Za sve što im je nejasno mogu pitati učitelje tijekom nastave.
5. Ostalo vrijeme za učenje i rješavanje zadataka, učenici raspoređuju ovisno o postavljenim zadatcima.
6. Upute za organizaciju učenja (tablica s rasporedom sati i aktivnosti u koju učenici upisuju obveze po predmetima i označavaju što su obavili, prijedlog dnevnog rasporeda i ostali savjeti nalazi se u kanalu Sat razrednika) poželjno je proći zajedno s djetetom.
7. Ukoliko postoji potreba za pomoći učitelja (a po potrebi i stručnih suradnika) oko domaćeg rada, mogu im se obratiti od 16.00 do 17.00 sati.
8. Učitelji u e-Dnevniku bilježe i vrednuju rad učenika sukladno preporukama MZO u.

**NAPOMENE:**

* U vrijeme kada djeca ne odlaze u školu i upućena su na boravak u zatvorenom prostoru, izuzetno je važno uspostavljanje dnevnog rasporeda aktivnosti. To se ne odnosi samo na organizaciju učenja već i na ostale aktivnosti u slobodnom vremenu. Uspostavljanje ritma daje djeci osjećaj sigurnosti i smanjuje osjećaje zabrinutosti i potištenosti koji se mogu javljati u ovim uvjetima.
* Obavljanje školskih aktivnosti tijekom jutra, stvara naviku i olakšava će djeci povratak u školu kada za to dođe vrijeme.
* Podrška roditelja u smislu razgovora, brige i praćenja rada djeteta je neophodna kao i do sada.
* Poteškoće koje se mogu javiti u ovim izvanrednim uvjetima, a koje se odražavaju na rad djeteta, nužno je javiti razrednici/razredniku kako bi se djetetu moglo pomoći.
* O eventualnoj bolesti ili spriječenosti djeteta također treba odmah obavijestiti razrednika.